b"\n_START_ARTICLE_\nSkeletonas\n_START_PARAGRAPH_\nSkeletonas (angl. skeleton 'skeletas, karkasas')\xc2\xa0\xe2\x80\x93 \xc5\xbeiemos sporto \xc5\xa1aka, \xc4\xaftraukta \xc4\xaf \xc5\xbeiemos olimpini\xc5\xb3 \xc5\xbeaidyni\xc5\xb3 program\xc4\x85. Yra rengiamos vyr\xc5\xb3 ir moter\xc5\xb3 skeletono var\xc5\xbeybos.\n_START_SECTION_\nVar\xc5\xbeyb\xc5\xb3 eiga\n_START_PARAGRAPH_\nVar\xc5\xbeyb\xc5\xb3 tikslas\xc2\xa0\xe2\x80\x93 kuo grei\xc4\x8diau nusileisti ledo trasa ant speciali\xc5\xb3 rogu\xc4\x8di\xc5\xb3, kurios taip pat yra vadinamos skeletonu._NEWLINE_Sportininkas pradeda slysti trasa, gul\xc4\x97damas \xc5\xbeemyn veidu ant skeletono rogu\xc4\x8di\xc5\xb3, remiasi \xc4\xaf jas tiktai sulenktomis rankomis, perkeldamas ant j\xc5\xb3 vis\xc4\x85 k\xc5\xabno svor\xc4\xaf. Greitojo nusileidimo metu sportininkas \xc4\x8diuo\xc5\xbeia galva \xc4\xaf priek\xc4\xaf. Rogu\xc4\x8di\xc5\xb3 jud\xc4\x97jimo kryptis yra valdoma k\xc5\xabno judesiais arba batais, kuri\xc5\xb3 priekin\xc4\x97s dalys gali b\xc5\xabti spygliuotos.\n_START_SECTION_\nSkeletono \xc4\xafranga\n_START_PARAGRAPH_\nSkeletono \xc4\xafrang\xc4\x85 sudaro greitojo nusileidimo trasa, rogut\xc4\x97s ir sportininko ekipiruot\xc4\x97, kurios svarbiausia dalis\xc2\xa0\xe2\x80\x93 apsauginis \xc5\xa1almas.\n_START_SECTION_\nTrasa\n_START_PARAGRAPH_\nGreitasis slydimas (arba va\xc5\xbeiavimas) skeletonu atliekamas i\xc5\xa1gaubtoje ledo trasoje. \xc5\xa0iai rung\xc4\x8diai paprastai naudojama ta pati trasa, kaip ir bobsl\xc4\x97juje ar rogu\xc4\x8di\xc5\xb3 sporte. Pagrindiniai reikalavimai trasai: ji turi b\xc5\xabti ne trumpesn\xc4\x97 nei 1200 metr\xc5\xb3, trasos pabaiga turi baigtis pakyl\xc4\x97jimu, u\xc5\xbetikrinan\xc4\x8diu saug\xc5\xb3 sportininko sustojim\xc4\x85 fini\xc5\xa1e. Skeletono trasoje yra pasiekiamas didelis greitis\xc2\xa0\xe2\x80\x93 iki 131 km/h.\n_START_SECTION_\nIstorija\n_START_PARAGRAPH_\nSkeletono i\xc5\xa1takos siekia XIX am\xc5\xbei\xc5\xb3. Tuomet \xc5\xa0veicarijoje ir buvo sukonstruotos pirmosios skeletono rogut\xc4\x97s. \xc4\x8cia Alp\xc4\x97se nuo seno buvo populiarus nusileidimas rogut\xc4\x97mis, rengiamos \xc5\xa1ios rungties var\xc5\xbeybos._NEWLINE_Pirm\xc4\x85 kart\xc4\x85 \xc4\xaf olimpini\xc5\xb3 rung\xc4\x8di\xc5\xb3 s\xc4\x85ra\xc5\xa1\xc4\x85 skeletonas buvo \xc4\xaftrauktas 1928 metais, \xc5\xa0veicarijos Sankt Morico mieste vykusioje \xc5\xbeiemos olimpiadoje. V\xc4\x97lesn\xc4\x97se \xc5\xbeaidyn\xc4\x97se \xc5\xa1ios ekstremalios rungties buvo atsisakyta._NEWLINE_\xc4\xae olimpin\xc4\xaf sport\xc4\x85 skeletonas sug\xc4\xaf\xc5\xbeo po ilgo periodo. Jis buvo \xc4\xaftrauktas \xc4\xaf 2002 metais Solt Leik Sityje (JAV) vykusi\xc5\xb3 \xc5\xbeiemos olimpini\xc5\xb3 \xc5\xbeaidyni\xc5\xb3 program\xc4\x85 ir iki \xc5\xa1iol i\xc5\xa1lieka tarp olimpini\xc5\xb3 rung\xc4\x8di\xc5\xb3.\n_START_SECTION_\nLietuvoje\n_START_PARAGRAPH_\n2013 m. \xc4\xafsteigta Lietuvos bobsl\xc4\x97jaus ir skeletono sporto federacija. Federacija dar neturi nei tarptautinio, nei LTOK pripa\xc5\xbeinimo."